n

Rīgā

|  |  |  |  |
| --- | --- | --- | --- |
|  | 21.10.2020 | Nr. | 5.1-24/21/5568 |
|  |  |  |  |
| Uz | 16.09.2020 | Nr. | 7.8.5./2020-DOC-2183-1716 |

|  |
| --- |
| **Latvijas Būvniecības padomei**Informācijai:**Valsts kancelejai****Ekonomikas ministrijai****Centrālajai finanšu un līgumu aģentūrai****Iepirkumu uzraudzības birojam** |

|  |
| --- |
| *Par pasākumiem, kas veicinātu Eiropas Savienības fondu finansējuma mērķtiecīgu ieguldījumu 2021.–2027.gada plānošanas periodā*  |

Finanšu ministrija (turpmāk – FM) atbilstoši kompetencei ir iepazinusies ar Latvijas Būvniecības padomes vēstulēm[[1]](#footnote-1) par pasākumiem, kas veicinātu Eiropas Savienības struktūrfondu un Kohēzijas fonda (turpmāk – ES fondi) finansējuma apguvi un plānotajām publiskās infrastruktūras investīcijām 2021.–2027.gada plānošanas periodā. Augstu novērtējam izrādīto interesi un iniciatīvu ES fondu investīciju plānošanas procesā, atspoguļojot infrastruktūras attīstības projektu lomu kopējā Latvijas ekonomikas attīstībā, kā arī sniedzot ierosinājumus ar mērķi iespējami efektīvāk un pārdomātāk plānot un izmantot pieejamos publiskos finanšu līdzekļus. Atbilstoši Ministru prezidenta rezolūcijām[[2]](#footnote-2), sadarbībā ar Ekonomikas ministriju (turpmāk – EM), Iepirkumu uzraudzības biroju (turpmāk – IUB), kā arī Centrālo finanšu un līgumu aģentūru (turpmāk – CFLA) sniedzam savstarpēji saskaņotu atbildi.

Par jautājumiem, kas skar ES fondu 2021.–2027.gada plānošanas perioda investīciju tvērumu, informējam, ka ES fondu darbības programmas 2021.–2027.gadam projekts
(turpmāk – DP) ir izstrādāts saskaņā ar nozaru stratēģijām un balstoties uz Nacionālajā attīstības plānā 2021.–2027.gadam paredzētajiem pasākumiem finansēšanai no ES fondiem[[3]](#footnote-3), vienlaikus saskaņā ar ES fondu regulas priekšlikumā[[4]](#footnote-4) paredzētajiem nosacījumiem. No 2020.gada 10.augusta līdz 2020.gada 9.septembrim norisinājās DP projekta publiskā apspriešana. Arī vairāki vēstulēs minētie komentāri ir apkopoti līdz ar citiem publiskās apspriešanas ietvaros saņemtajiem komentāriem kompleksai izvērtēšanai, atbildes sniegšanai un tālākai rīcībai darbā pie DP izstrādes.[[5]](#footnote-5) Pie Eiropas Atjaunošanas un noturības mehānisma (turpmāk – ANM) plāna izstrādes darbs šobrīd vēl tikai notiek un infrastruktūras investīciju īpatsvars vēl nav zināms. Savukārt ANM īstenošanas ietvars tiks noteikts ANM regulā, par kuras priekšlikumu joprojām turpinās diskusijas ar Eiropas Komisiju (turpmāk – EK). Šobrīd pieejamā informācija liecina, ka ietvars būs līdzīgs esošajai ES fondu sistēmai. Attiecībā uz plānoto valsts budžeta finansējumu 2021.gadā – š.g. 13.oktobrī Ministru kabineta (turpmāk – MK) sēdē tika apstiprināts likumprojekts “Par valsts budžetu 2021.gadam”, savukārt 14.oktobrī tas tika iesniegts Saeimā, kur to paredzēts izskatīt divos lasījumos. Likumprojekta 11.pielikumā “Valsts budžeta ilgtermiņa saistību maksimāli pieļaujamais apjoms” iekļauta informācija par valsts budžeta projektā paredzētajiem izdevumiem investīcijām, tajā skaitā Eiropas Savienības politiku instrumentiem un pārējās ārvalstu finanšu palīdzības līdzfinansētiem projektiem.

Vienlaikus vēlamies informēt, ka ņemot vērā ārvalstu praksi un pieredzi un adaptējot to Latvijas budžeta sistēmai, FM virza grozījumus Likumā par budžetu un finanšu vadību (turpmāk – LBFV), kas paredz, ka budžetu investīcijas definē kā budžetu izdevumus pamatkapitāla veidošanai, kuru rezultātā tiek radīts jauns pamatlīdzeklis, ieguldījuma īpašums vai nemateriālais ieguldījums, vai kas uzlabo attiecīgā pamatlīdzekļa, ieguldījuma īpašuma vai nemateriālā ieguldījuma stāvokli (aktīva pārbūve, restaurācija vai atjaunošana) tā lietderīgās lietošanas laikā vai būtiski maina esošā aktīva īpašības, salīdzinot ar tā iepriekšējiem rādītājiem. Valsts budžetu investīciju jēdziens turpmāk LBFV un uz tā pamata izdoto normatīvo aktu kontekstā tiks lietots attiecībā uz valsts budžeta veiktajiem izdevumiem pamatkapitāla palielināšanai. Precizējot investīciju definīciju likumā, atbilstoši tai tiks pilnveidota arī budžeta paskaidrojumu sadaļa “Valsts budžeta izdevumi investīcijām”. Tiks ietverts valsts budžeta investīciju sadalījums (valsts budžeta iestāžu izdevumi pamatkapitāla veidošanai) pa funkcionālajām kategorijām (COFOG), katras funkcijas ietvaros sniedzot informāciju par būtiskākiem investīciju projektiem vai virzieniem. Minētā informācija tiks sagatavota sadarbībā ar nozaru ministrijām, FM pieprasot informāciju budžeta pieprasījuma sagatavošanas ietvaros. Pirmo reizi šī informācija tiks sagatavota 2021.gadā, gatavojot valsts budžeta likumprojektu 2022.gadam.

EM apkopotā informācija par publisko investīciju apjomu 2021.gadā liecina, ka valsts, pašvaldību un to kapitālsabiedrību ieguldījumi nekustamajos īpašumos un infrastruktūras objektos 2021.gadā sasniegs 1,28 miljrd.*euro*. Investīcijas dzīvojamās mājās plānotas 170 milj.*euro* vērtībā, nedzīvojamās ēkās 629 milj.*euro*, inženierbūvēs 488 milj.*euro*, tai skaitā ceļu infrastruktūrā 239 milj.*euro*.

Attiecībā uz bažām par to, ka ES fondu apguve varētu uzsākties ar novēlošanos, FM apzinās iespējamos riskus, t.sk. ņemot vērā kavēšanos ar Eiropas Savienības tiesību aktu pieņemšanu. Tāpēc tiek sekots līdzi aktuālajām tendencēm un prognozēm.[[6]](#footnote-6) Apzināmies arī, ka infrastruktūras attīstības projektu īstenošana ir laikietilpīgs process. FM sadarbībā ar nozaru ministrijām meklēs risinājumus, lai būtu iespējams atsevišķas īpaši pamatotas un augstas gatavības projektu atlases uzsākt iespējami ātrāk, t.i., vēl pirms nacionālā normatīvā regulējuma spēkā stāšanās, līdzīgi, kā tas jau ir darīts 2014.–2020.gada plānošanas perioda sākumā.

Tāpat vēstulēs minēti vairāki investīciju projektu uzsākšanas un ieviešanas apspekti un procesi, kur Latvijas Būvniecības padome saredz pilnveidojumus; FM ieskatā tie ir racionāli, argumentēti un noteikti diskutējami turpmākā sadarbībā. Attiecībā uz atsevišķiem jautājumiem zemāk sniedzam detalizētāku rakstisku skaidrojumu.

Par ierosinājumu nodrošināt publiskos pasūtītājus ar analītisku informāciju par jau realizētu būvniecības projektu izmaksām un EM makroekonomikas prognozēm, jau šobrīd CFLA pēc pieprasījuma sniedz informāciju EM par būvniecības izmaksām ES fondu projektos un EM kā nozares ministrija uzkrāj un analizē šāda veida informāciju[[7]](#footnote-7). EM katru gadu veic pētījumu par prognozētām izmaiņām darbaspēka un būvmateriālu izmaksās būvniecības nozarē Latvijā turpmākajiem trīs gadiem[[8]](#footnote-8). 2020.gada veiktā pētījuma rezultāti un secinājumi ir prezentēti Latvijas Būvniecības padomei. Pētījuma secinājumi tiek prezentēti arī MK, tos var izmantot investīciju projektu izmaksu noteikšanai un efektīvai plānošanai. Tāpat EM ir uzsākusi katru gadu apkopot informāciju par plānotām publiskajām investīcijām 5 gadu griezumā, kas ļauj laicīgi identificēt iespējamos apjomu straujus pieaugumus un kritumus un veikt nepieciešamās korekcijas apjomu izlīdzināšanai.

Apzināmies arī, ka iepirkuma process nereti ir izaicinājums infrastruktūras projektu gadījumā, tāpēc arvien tiek strādāts pie iesaistīto pušu kompetences un kapacitātes celšanas, sadarbības un konsultēšanas jautājumiem. Piemēram, IUB tīmekļvietnē ir pieejama plaša informācija, t.sk. par dažādu iepirkuma procedūru izvēles nosacījumiem un īstenošanas aspektiem, kā arī regulāri tiek organizēti semināri tieši CFLA darbiniekiem. Jāuzsver, ka IUB un CFLA ir cieša sadarbība jebkuru jautājumu risināšanā – gan konsultācijas, gan pirmspārbaudes, gan dažāda veida pēcpārbaudes un uzskatām, ka šobrīd ir izveidots optimālākais iespējamais mehānisms pārbaužu veikšanai.

CFLA praktizē un turpina stiprināt “Konsultē vispirms” principu. Tas nozīmē, ka aktīvi tiek sniegts atbalsts finansējuma saņēmējiem konsultāciju, izglītojoša rakstura pasākumu veidā u.tml. CFLA šo praksi plāno turpināt arī 2021.–2027.gada plānošanas periodā[[9]](#footnote-9).

Lai nodrošinātu prognozējamību un tādējādi veicinātu arī atklātību un piegādātāju konkurenci iepirkumos, Publisko iepirkumu likuma (turpmāk – PIL) 18.panta pirmā daļa un Sabiedrisko pakalpojumu sniedzēju iepirkumu likuma (turpmāk – SPSIL) 22.panta pirmā daļa jau šobrīd pasūtītājiem un sabiedrisko pakalpojumu sniedzējiem paredz pienākumu informāciju par plānotajiem iepirkumiem publicēt valsts elektroniskās informācijas sistēmā. Spēkā esošā regulējuma izstrādē tika izvērtēti un ņemti vērā faktori, kas ietekmē iepirkumu plānošanu, t.sk. pasūtītāju un sabiedrisko pakalpojumu sniedzēju budžeta veidošanas principi un apstiprināšanas periods.

Attiecībā uz priekšlikumu PIL noteikt 2 mēnešu termiņu, kurā pasūtītājam jāpieņem lēmums par līguma slēgšanas tiesību piešķiršanu, jāņem vērā, ka katrā iepirkumā var būt citi lēmuma pieņemšanu ietekmējošie faktori, līdz ar to vienota termiņa noteikšana PIL ir problemātiska un varētu radīt būtiskus riskus lēmuma pieņemšanas procesā. Vienlaikus, raugoties uz EK apkopoto statistiku[[10]](#footnote-10) par kopējo lēmumu pieņemšanas laiku Eiropas Savienībā, secināms, ka Latvijas rādītāji ir labāki, nekā vidēji Eiropas Savienībā. Turklāt IUB regulāri vērš pasūtītāju uzmanību uz iepirkumu plānošanas jautājumiem, skaidro iepirkuma norises etapiem nepieciešamo laiku, kā arī nepieciešamību paredzēt pietiekamus resursus piedāvājumu vērtēšanai un līgumu slēgšanai saprātīgos termiņos[[11]](#footnote-11). Tāpat, ņemot vērā nepieciešamību veicināt lēmuma par iepirkuma līguma slēgšanas tiesību piešķiršanu pieņemšanu saprātīgā termiņā, kas nepārsniegtu to, kas objektīvi nepieciešams piedāvājumu izvērtēšanai, IUB plāno Publikāciju vadības sistēmā (turpmāk – PVS) ieviest rīku iepirkumu norises laika monitorēšanai[[12]](#footnote-12).

Tāpat jau šobrīd maksimāli tiek veicināta projektēšanas un būvniecības iepirkumu standartizācija. Saskaņā ar MK rīkojumu ir izveidota darba grupa[[13]](#footnote-13) metodisko materiālu izstrādei, kura strādā pie vadlīniju izveides kvalifikācijas prasību noteikšanai būvniecības iepirkumos. Vadlīnijas plānots izstrādāt līdz 2020.gada beigām. EM ir izstrādājusi MK noteikumu projektu publisko būvdarbu līgumu tipveida nosacījumu ieviešanai, kas saturēs tipveida nosacījumus būvdarbu pieņemšanas – nodošanas un samaksas kārtībai, kā arī finanšu garantiju vienotus nosacījumus un oktobra beigās noteikumu projekts tiks izsludināts sabiedriskajā apspriešanā. Tāpat IUB tīmekļvietnē ir pieejami vairāki nolikumu paraugi būvniecības iepirkumiem[[14]](#footnote-14) un cita iepirkumu veikšanai būvniecības jomā noderīga informācija. IUB tīmekļvietnē ir pieejamas sadarbībā ar Latvijas Būvuzņēmēju partnerību izstrādātās “Vadlīnijas saimnieciski izdevīgākā piedāvājuma noteikšanai būvniecības, kā arī “projektēt un būvēt” iepirkumos[[15]](#footnote-15). Savukārt attiecībā uz standartizētām finanšu garantijām IUB tīmekļvietnē ir pieejamas Latvijas Komercbanku asociācijas sagatavotas vadlīnijas[[16]](#footnote-16). IUB arī aicina nozares pārstāvjus iesaistīties un sniegt priekšlikumus standartdokumentu izstrādei.

Attiecībā uz publiskās un privātās partnerības (turpmāk – PPP) aktivizēšanu, tad atbilstoši MK sēdē lemtajam[[17]](#footnote-17) FM (CFLA kā publiskās un privātās partnerības kompetences centram) atbilstoši informatīvajā ziņojumā[[18]](#footnote-18) ietvertajiem secinājumiem līdz 2021.gada 31.decembrim jāsagatavo un jāiesniedz izskatīšanai MK informatīvais ziņojums ar priekšlikumiem par valsts un pašvaldību vajadzību nodrošināšanai nepieciešamo projektu, kuri nav finansējami no ES fondiem, kā arī citas ārvalstu finanšu palīdzības, īstenošanu PPP ietvaros, nodrošinot to uzskaiti ārpus budžeta bilances.

CFLA kā PPP kompetences centrs un uzraudzības institūcija sadarbībā ar FM aktīvi veicina PPP instrumenta un nozares attīstību, t.sk., piemēram, organizējot tikšanās, izstrādājot un publiskojot informatīvus materiālus, sniedzot konsultācijas utt. 2020.gadā ir veikta pašvaldību aptauja, kur tika identificētas vairākas nozares, kurās pašvaldības būtu ieinteresētas realizēt PPP projektus. Turpmāk tiek plānots izmantot aptaujas datus un izveidot palīgmateriālus PPP projektu realizācijai attiecīgajās nozarēs. 2020.gada novembra sākumā tiek plānota CFLA organizētā PPP on-line konference, kuras dalībniekiem būs iespēja gūt ieskatu PPP aktualitātēs un problemātikā. Aicinām sekot līdzi CFLA mājaslapā publicētajai informācijai, gan par plānotajiem PPP projektiem[[19]](#footnote-19), gan arī par izstrādātajiem informatīvajiem materiāliem PPP jomā[[20]](#footnote-20). Šobrīd CFLA ir izstrādājusi vienkāršoto finanšu un ekonomisko aprēķinu veidlapu, kā arī finanšu un ekonomisko aprēķinu veidlapas aizpildīšanas instrukciju[[21]](#footnote-21). Publiskie partneri vienkāršoto finanšu un ekonomisko aprēķinu modeli varēs izmantot PPP projektiem, kuru paredzamā līgumcena ir mazāka par 20 miljoniem *euro*, tādējādi tiek atvieglota finanšu un ekonomisko aprēķinu izstrāde, kā rezultātā tiek samazināts publiskā partnera administratīvais slogs un paātrināta mazo un vidējo PPP projektu virzība.

Papildus, 2020.gada 1.janvārī ir ieviests elektroniskais būvniecības administratīvais process, kas ļauj elektroniski ierosināt būvniecību, saņemt būvatļauju, saņemt tehniskos noteikumus, iesniegt būvprojektēšanas dokumentāciju saskaņošanai un akceptēšanai, uzturēt elektronisko būvdarbu žurnālu, ierosināt būves nodošanu ekspluatācijā un saņemt pieņemšanas-nodošanas aktu. Būvniecības informācijas sistēmas funkcionalitāte nodrošina ērtu un efektīvu platformu, palīdz saīsināt būvniecības ieceres saskaņošanas un akceptēšanas procesu, sekot līdzi pašvaldību būvvalžu procesiem un to termiņiem. Saeimas Tautsaimniecības komisijā šobrīd tiek skaitīts likumprojekts “Grozījumi “Būvniecības likumā” (Nr.574/Lp13), kas paredz pilnveidot regulējumu attiecībā uz būvvaldes kompetenci būvniecības ieceres saskaņošanas un akceptēšanas procesā, kā arī klusēšanas – piekrišanas principa ieviešanu. Likumprojekta regulējums būtiski uzlabos būvniecības ieceres akceptēšanas procesu un saīsinās izskatīšanas termiņus.

 Ar cieņu

|  |  |  |
| --- | --- | --- |
| ministrs | (paraksts\*) | J.Reirs |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

Puriņa, 67083939

Elina.Purina@fm.gov.lv

1. Latvijas Būvniecības padomes 2020.gada 11.septembra vēstule Nr.IZ/2020-09/03 un Nr.IZ/2020-09/02. [↑](#footnote-ref-1)
2. 2020.gada 16.septembra Ministru prezidenta rezolūcijas Nr. 7.8.5./2020-DOC-2183-1716 un 7.8.5./2020-DOC-2182-1719. [↑](#footnote-ref-2)
3. Atbilstoši MK 2020.gada 25.februāra protokola Nr.8 33§ 5.punktam. [↑](#footnote-ref-3)
4. Eiropas Parlamenta un Padomes regula par Eiropas Reģionālās attīstības fondu un Kohēzijas fondu (2018.gada 29.maija priekšlikums, pieejams: <https://eur-lex.europa.eu/legal-content/LV/TXT/HTML/?uri=CELEX:52018PC0372&from=EN> ) [↑](#footnote-ref-4)
5. Izziņa tiks publicēta FM tīmekļa vietnē:

<https://www.fm.gov.lv/lv/sabiedribas_lidzdaliba/tiesibu_aktu_projekti/es_un_arvalstu_finansu_palidzibas_politika#project666> [↑](#footnote-ref-5)
6. skat: <https://www.esfondi.lv/2020.gads> [↑](#footnote-ref-6)
7. Pēdējo reizi informācija tika sniegta 2020.gada 1.aprīlī, un CFLA plāno šādu praksi turpināt. [↑](#footnote-ref-7)
8. Atbilstoši MK 2019.gada 23.aprīļa sēdē (protokols Nr.21, 23.§, 3.punkts) dotajam uzdevumam. [↑](#footnote-ref-8)
9. Uzsākoties 2014.–2020.gada plānošanas periodam CFLA proaktīvi un pēc savas iniciatīvas iespēju robežās veica iepirkumu pirmspārbaudes vēl pirms projektu apstiprināšanas, lai sekmētu to augstu gatavību un minimizētu neatbilstoši veikto izdevumu risku projektu īstenošanas laikā. Šāda prakse būtu atbalstāma arī turpmāk, samērīgi sabalansējot iespējas ar administrēšanai pieejamajiem finanšu un cilvēkresursiem. [↑](#footnote-ref-9)
10. skat. 6.radītāju “Decision speed”: <https://ec.europa.eu/internal_market/scoreboard/performance_per_policy_area/public_procurement/index_en.htm> [↑](#footnote-ref-10)
11. skat. IUB skaidrojumu “Faktori, kas saīsina vai pagarina iepirkuma norises laiku”: <https://www.iub.gov.lv/lv/jaunums/iepirkumu-uzraudzibas-birojs-atgadina-ka-pasutitajs-var-saisinat-iepirkuma-norises-laiku/skaidrojums_ka-saisinat-terminu_20200615.png> [↑](#footnote-ref-11)
12. Pie noteiktiem PIL un SPSIL paziņojumiem PVS plānots attēlot laikrādi, kas uzskaitīs dienas no piedāvājumu iesniegšanas līdz iepirkuma pabeigšanai (izbeigšanai, pārtraukšanai, vai pēdējā līguma noslēgšanai), kā arī nodrošinās vidējā iepirkumu norises laika tabulas attēlošanu datu vizualizācijas rīkā (IUB tīmekļvietnes sadaļā „Iepirkumu veicēju profili” pie rādītāja „Sadalījums pa sliekšņiem”). Tādējādi atspoguļojot faktisko iepirkumu norises laiku, pasūtītājiem un sabiedrisko pakalpojumu sniedzējiem tiks pievērsta pastiprināta uzmanība attiecīgo iepirkumu norises laikam. Tāpat šis rīks ļaus apkopot informāciju attiecībā uz katra pasūtītāja un sabiedrisko pakalpojumu sniedzēja veikto iepirkumu norises laiku. [↑](#footnote-ref-12)
13. Atbilstoši MK 2020.gada 11.februāra rīkojumam Nr.49 “Par rīcības plānu publisko iepirkumu sistēmas uzlabošanai”. [↑](#footnote-ref-13)
14. skat.: <https://www.iub.gov.lv/lv/prakses-piemeri-iepirkuma-dokumentacija> [↑](#footnote-ref-14)
15. skat.: <https://www.iub.gov.lv/lv/buvniecibas-iepirkumi> [↑](#footnote-ref-15)
16. “Kredītiestāžu sniegto garantiju, izziņu un apliecinājumu izmantošana publiskajos iepirkumos” (skat.: <https://www.iub.gov.lv/sites/iub/files/kreditiestazu-sniegto-garantiju-izzinu-un-apliecinajumu-izmantosana-iepirkumos-vadlinijas1.pdf>) [↑](#footnote-ref-16)
17. Atbilstoši Ministru kabineta 2020.gada 18.augusta sēdes protokola Nr.49 46.§ 14.punktā dotajam uzdevumam. [↑](#footnote-ref-17)
18. Informatīvais ziņojums “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2021., 2022. un 2023.gadam” un likumprojekta “Par valsts budžetu 2021.gadam” izstrādes procesā”. [↑](#footnote-ref-18)
19. skat: <https://www.cfla.gov.lv/lv/citas-programmas/publiska-un-privata-partneriba/finansu-un-ekonomisko-aprekinu-sagatavosanas-lemumi> [↑](#footnote-ref-19)
20. skat: <https://www.cfla.gov.lv/lv/citas-programmas/publiska-un-privata-partneriba/infografikas-un-skaidrojumi>; <https://www.cfla.gov.lv/lv/citas-programmas/publiska-un-privata-partneriba/finansu-un-ekonomisko-aprekinu-vadlinijas> [↑](#footnote-ref-20)
21. skat: <https://cfla.gov.lv/lv/citas-programmas/publiska-un-privata-partneriba/finansu-un-ekonomisko-aprekinu-vadlinijas> [↑](#footnote-ref-21)